Fjöldi sýningargesta á Íþróttum í 100 ár Um 200 manns voru viðstaddir opnun sýningarinnar „ Íþróttir í 100 ár “ á Akranesi síðastliðið föstudagskvöld og talsverður straumur fólks sótti sýninguna yfir helgina . Haraldur Sturlaugsson forsvarsmaður sýningarinnar segir að hún verði lokuð fram yfir miðja viku meðan bætt er við veggjum og myndum í sýningarsalnum við Stillholtið , en hann á von á því að opnað verði aftur á fimmtudaginn . Haraldur segist hafa heyrt það á sýningargestum að margar myndanna væru þeir að sjá í fyrsta skipti . „ Það voru ýmsir að tala um að þessa mynd yrðu þeir að ná sér í og það eru einmitt hæg heimatökin með það fyrst að búið er að vinna þessar myndir í stafrænt form. “ Þegar blaðamaður Skessuhorns leit inn á sýninguna opnunarkvöldið varð hann var við börn og unglingar meðal sýningargesta . Höfðu þau gaman af því sem fyrir augu bar , en þarna voru þau að sjá foreldra sína , afa og ömmu , frænkur og frændur nýju ljósi . Fjöldi hressra og aldinna íþróttamanna tóku þátt í að klippa á borðann við opnun sýningarinnar . Í ávarpi við opnunina minntist Haraldur Sturlaugsson frumherjanna í íþróttunum á Akranesi allt aftur til 1890 , þegar Ólafur Finsen héraðslæknir var nýkominn úr námi og fór fram á það við skóla - og bæjaryfirvöld að tekinn yrðu upp leikfimikennsla við barnaskólann . Daufheyrst var við þessum tilmælum Ólafs en þó fallist á að leikfimikennsla yrði tekin upp ef hann sjálfur myndi taka það að sér .